Велковци (област Габрово)

Вèлковци е село в Северна България, община Габрово, област Габрово.

География 
Село Велковци се намира на около 8 km север-североизточно от центъра на областния град Габрово, 3 km северно от село Донино и 9 km югозападно от Дряново. Разположено е в източната част на платото Стражата, върху терен с преобладаващ наклон на югоизток. Надморската височина в центъра на селото при сградата на читалището е около 518 m, в северозападния му край нараства до около 560 m, а в югоизточния намалява до около 500 m.

Третокласният републикански път III-5002, водещ от Донино на север, минава през Велковци, през селата Скалско и Славейково и в село Гостилица се свързва с третокласния републикански път III-609.

Населението на село Велковци, наброявало 437 души при преброяването към 1934 г., намалява постепенно до минимума си 74 към 1992 г. и след 121 към 2001 г. отново намалява до 86 души (по текущата демографска статистика за населението) към 2019 г.

История 
През 1978 г. дотогавашното населено място колиби Велковци придобива статута на село..

Според предания, селището е възникнало в началото на 18 век със заселването на преселника от Търновско чобан Велко, на когото то дължи и името си.

В Държавния архив – Габрово, се съхраняват документи на/за:
 Списък на фондове от масив „K“:
- Кредитна кооперация „Нов живот“ – с. Велковци, Габровско от периода 1924 – 1950 г. (фонд 506K);
- Народно начално училище – с. Велковци, Габровско от периода 1894 – 1963 г. (фонд 718K);
- Народно читалище „Съгласие“ – с. Велковци, Габровско от периода 1911 – 1944 г. (фонд 792K).
 Списък на фондове от масив „С“:
- Селкооп „Буря“ – с. Велковци, Габровско (приемник на Кредитна кооперация „Нов живот“) от периода 1945 – 1956 г. (фонд 163);
- Обединено трудово кооперативно земеделско стопанство (ОТКЗС) „Буря“ – с. Велковци, Габровско от периода 1959 – 1965 г. (фонд 518);
- Народно читалище „Съгласие“ – с. Велковци, Габровско от периода 1947 – 1970 г. (фонд 843).

Обществени институции 
В село Велковци към 2020 г. има действащо читалище „Съгласие – 1911“.

Природни и културни забележителности 
Природата е изключително красива и живописна, съчетаваща кристалния въздух, спиращите дъха панорами и неповторимостта на предбалкана.

Тъй като селото се намира на най-високата част на плато, при ясно време от него се виждат върховете на Централна Стара планина – Триглав, Ботев, Бузлуджа, Шипка.

Личности 
 Цоки Иванов Цокев – активен читалищен деец.
 Проф. Стефан Марков Цанков – род. 1912 г., поч. 1995 г., дългогодишен преподавател в УНСС (бивш ВИНС „Карл Маркс“).
 Кольо Марков Колев (1931 – 1996) – роден на 22 март 1931 г. в с. Велковци; учител и известен краевед, написал книгата „Село Велковци, кратка история“ (1990).
 Симеон Димитров Симеонов – род. 1931 г., икономист, понастоящем пенсионер, който е живата история на селото. Съхранил е и помни много събития, случки и хора, свързани със селото, отдавна забравени от местните хора. Племенник е на проф. Стефан Марков Цанков по майчина линия.
 Иван Иванов (1918 – ?), български политик от БКП.

Източници

Външни препратки 
 Сателитна карта на с. Велковци
 Guide-bulgaria – Справочник България; район за планиране Северен Централен; област Габрово; община Габрово; Велковци

Села в област Габрово
Населени места в община Габрово